對月與念六弟談化作
作者：汪莘
朝代：宋

paragraphs: 新月長眉清，娟娟照茅舍。
坐有我弟俱，因得窮造化。
初嘆此箇月，涵浙復涵灞。
終憶此箇月，古夜復今夜。
日月天中行，地下亦雙明。
天地在太虛，一點如流萍。
水輪載以浮，風輪吹不停。
地譬雞子黄，天乃雞子清。
天半繞地下，天半出地上。
星辰附天旋，晝夜成俯仰。
吾嘗揮雷鞭，騎龍日宮前。
整頓朝東皇，拜手金烏傍。
日宮月宮留不住，翻身透過天頂去。
雙手撥轉赤精毬，山河萬象在裏頭。
此時見天不見地，憶嘗閲盡世間事。
幾度穿入月之內，幾度穿出天之外。
幾度天地劫火來，只有太虛元不壞。
我自太虛觀世間，釋迦老子皆等閑。